Frivillige står klar til at hjælpe ukrainere på flugt med mad og andre fornødenheder.

TV2 Nord var onsdag til stede ved togstationen i den polske by Przemysl, der ligger 14 kilometer fra den ukrainske grænse. Mange ukrainske flygtninge – kvinder og børn - benytter togstationen i Przemysl som flugtvej ud af Ukraine på deres videre færd ud i verden. Ifølge den danske ambassade har 1,3 har millioner ukrainere indtil videre krydset den polske grænse. Når flygtningene ankommer til togstationen, bliver de mødt af frivillige, som står klar til at udlevere mad, vand, hygiejneartikler, SIM-kort til telefoner og legetøj til børnene, samt hvad der ellers er nødvendigt. Derudover skal flygtningene registreres. Hvis de for eksempel ønsker at komme til Danmark, stiller de sig ved en skranke, hvorefter de får udleveret gratis billetter til rejsen. Mange af flygtningene er udmattede efter have rejst længe gennem et krigshærget Ukraine, så derfor er det også muligt at blive på togstationen i Przemysl, indtil der er kræfter til at rejse videre. Kvinder og børn i sikkerhed TV2 Nords reporter og fotograf mødte på togstationen en lille familie, som er flygtet fra Kharkiv i den østlige del af Ukraine. Familien, som er på vej til Warszawa, består af moren Julia, hendes to sønner på syv og 12 år samt Julias mor. Julias mand og far er blevet tilbage i Ukraine for at kæmpe mod russerne. Julia fortæller, at de to mænd er i fare, og at de hver dag mærker krigens gru med skyderier. - Men vi har det godt, og jeg takker det polske folk for, at de tager imod os som gode naboer. Hun er lykkelig for, at hun er sluppet ud af Ukraine med børnene og sin mor. For rejsen til Polen var farlig. - De russiske soldater skyder ikke kun efter ukrainske soldater, men også efter civile, siger Julia. Hun ved ikke, hvad fremtiden bringer. Men hun håber at finde et job i Warszawa og forhåbentlig et permanent sted at bo. Se indslaget fra togstationen i Przemysl: